BDMS บวกกว่า 3% คาดกำไร Q1 โตแตะ 2.3 พันลบ. หลังยอดผู้ป่วยต่างชาติฟื้นตัว
BDMS บวกกว่า 3% คาดกำไร Q1 โตแตะ 2.3 พันลบ. หลังยอดผู้ป่วยต่างชาติฟื้นตัว โดยล่าสุด ณ เวลา 16.06 น. อยู่ที่ 23.90 บาท บวก 0.80 บาท หรือ 3.46% สูงสุดที่ 24 บาท ต่ำสุดที่ 23.10 บาท ด้วยมูลค่าซื้อขาย 893.40 ล้านบาท
9 เม.ย. 2561

ผู้สื่อข่าวรายงานว่า ราคาหุ้น บริษัท กรุงเทพดุสิตเวชการ จำกัด(มหาชน) หรือ BDMS ล่าสุด ณ เวลา 16.06 น. อยู่ที่ 23.90 บาท บวก 0.80 บาท หรือ 3.46% สูงสุดที่ 24 บาท ต่ำสุดที่ 23.10 บาท ด้วยมูลค่าซื้อขาย 893.40 ล้านบาท

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ (3 เม.ย.) แนะนำ “ถือ” ราคาเป้าหมาย 22 บาท/หุ้น โดยคาดการณ์กำไรหลักไตรมาส 1/61 ฟื้นตัว เป็น 2.3 พันล้านบาท (เพิ่มขึ้น 16% จากช่วงเดียวกันเมื่อปีก่อน และเพิ่มขึ้น 12% จากไตรมาสก่อน) โดยคาดว่ารายได้ไตรมาสนี้เพิ่มขึ้น 13% จากช่วงเดียวกันเมื่อปีก่อน และ 5% จากไตรมาสก่อน อีกทั้งอัตรากำไรขั้นต้นก็ปรับเพิ่มขึ้นด้วยเป็น 31.0% เทียบจากช่วงเดียวกันเมื่อปีก่อน และไตรมาสก่อน ที่ 30.9% และ 30.0% ตามลำดับ
โดยแรงสนับสนุนมาจากการแพร่ระบาดของโรค ทั้งท้องร่วง และไข้หวัด ทำให้มีความต้องการรักษามาก การฟื้นตัวของจำนวนคนไข้ต่างประเทศ อีกทั้งฐานปีที่แล้วคือไตรมาส 1/60 ก็เป็นฐานกำไรเปรียบเทียบที่ต่ำ ซึ่งช่วงนั้นมีการแพร่ระบาดของโรคน้อย ด้านอัตรากำไรขั้นต้นดีขึ้น เพราะอัตราการใช้ความสามารถในการให้บริการ (utilization rate) สูงขึ้น
อย่างไรก็ตาม คงคำแนะนำเป็นถือ ด้วยราคาพื้นฐานที่ 22.00 บาท ซึ่งประเมินด้วยวิธี DCF (WACC = 7.4%, TG = 3%) และมีการปรับเพิ่มประมาณการรายได้ให้เติบโตเพิ่มดีขึ้น สะท้อนไตรมาส 1/61 ที่ดีกว่าคาดและการฟื้นตัวของคนไข้ต่างประเทศ
ทั้งนี้คาดว่ากำไรหลักตลอดปี 61 เติบโตดีเป็น 14.2% จากช่วงเดียวกันเมื่อปีก่อน เทียบกับปี 60 ที่เป็น ลดลง 1.9% พิจารณาได้ว่าปีนี้ดีขึ้น ส่วนอัตราการเติบโตเฉลี่ย CAGR ระหว่างปี 60-63 ก็อยู่ในเกณฑ์ดีเป็น 14% แต่ในแง่การประเมินมูลค่าหุ้นพบว่าเข้าเกณฑ์แพง P/E ปี 61 สูงเป็น 40 เท่าแล้ว จึงแนะนำเพียง ถือ